Is-Sibt li għadda, waqt li l-pajjiż kien moħħu fil-maltemp u fl-elezzjonijiet tal-Kunsilli Lokali, mort għall-ġbir li kien qiegħed isir bejn il-General Workers' Union u d-Dipartiment tal-Protezzjoni Ċivili b'riżq il-poplu Sirjan. Dan il-poplu għaddej minn problema kbira fi gwerra ċivili, li fiha qegħdin imutu nies ta' kull età. Diversi Sirjani ħarbu minn dan il-kunflitt imdemmi u marru f'pajjiżi ġirien u llum hemm kamp għar-rifuġjati ġewwa l-Ġordan, b'ħafna nuqqasijiet u diffikultajiet. Il-komunità Sirjana, is-Sibt kienet fl-uffiċċju tal-Union Press kif ukoll fiċ-Ċentru tal-Protezzjoni Ċivili. Fiż-żewġ postijiet jagħżlu u jgħabbu ikel, ħwejjeġ u żraben. Meta wasalt kellhom kważi erba' containers mimlija, li ser jintbagħtu bil-baħar bl-għajnuna ta' diversi. Ammirajt l-attenzjoni, id-dedikazzjoni u l-qalb ġeneruża li biha sar dan kollu. Mertu għal dan imur għand is-sinjuri Michael Parnis u Victor Laiviera tal-General Workers' Union li kienu huma li bdew din l-inizjattiva, flimkien mas-sur Patrick Murgo, Direttur tad-Dipartiment tal-Protezzjoni Ċivili. Il-poplu Sirjan għaddej minn mumenti iebsa u pajjiżna huwa fuq quddiem sabiex jibgħat l-għajnuna tiegħu.
Ġabra għall-poplu Sirjan